|  |
| --- |
| **Gen. 27:1-41****“Hemel met ŉ bietjie hel? Dit kan tog nie!”***Andries Burger, GK Pinetown, 2 Mei 2021* |

*Sing:* *Lied 159:1,2; Lied 175:1; Lied 177:1,2; Lied 171:1,2; Lied 543:1,2; Ps. 130:1,2(T); “Vrede.”*

Na die sondeval is die dood nou maar eenmaal die voorland van elke mens.

Van Abraham af het God sy beloftes van seën aan Isak bevestig,

dink veral aan die Een wat uit sy nageslag sou kom wat ŉ seën sou wees vir alle volke en nasies – Jesus Christus ons Verlosser.

En toe Isak sy dood voel naderkom is dit tyd dat sy seën, God se seën, moet oorgaan na die volgende geslag.

 Dit is op hierdie gebeure wat ons vanoggend fokus. Lees **<< Gen. 27:1-42 >>**

Voordat die tweeling gebore is het God al gesê dat die oudste (Esau), die jongste (Jakob) sou dien (Gen. 25:23).

En dit is presies ook wat Isak in sy seën op Jakob uitspreek – dat hy wat die jongste is oor sy ouer broer sal heers – en nog meer.

Ek gaan nie vanoggend fokus op die inhoud van Isak se woorde aan sy seuns nie.

Die skrywer spandeer baie aandag aan die manier hoe dit gebeur het dat Jakob die eersgeborene seën ontvang het en nie Esau nie.

Dit is daarop wat ek wil fokus –

eers wil ek stilstaan by elkeen van die 4 persone wat betrokke was en

 dan kan ons besin oor wat die boodskap vandag vir ons is.

Eerste – Isak.

Hy is al ŉ ou man, so 137 jaar oud sê dié wat somme maak, hy is blind en hy dink sy dood is op hande.

Dit is tyd dat hy die volgende geslag in God se verlossingsplan bemagtig met sy seën, wat natuurlik God se seën moet weerspieël.

Jy sou dink dat dit nogal ŉ besonderse familie geleentheid sou wees, maar Isak roep Esau eenkant toe – so stil-stil tussen hulle twee.

Esau is mos die eersgeborene en Isak trek hom sy lewe lank al voor (Gen. 25:28).

Hy stuur Esau om ŉ bokkie te gaan jag en ŉ maaltyd voor te berei soos wat Isak daarvan hou. Hierdie liefde vir die buitelug, vir jag en wildsvleis is juis die band wat Esau vir Isak so spesiaal maak.

 En dan my seun, dan wil ek as verbondsvader jou as eersgeborene seën.

Ons wil dadelik vra –

Isak, wat van God se uitspraak dat dit Jakob is wat die seën sou ontvang?

En wat daarvan dat Esau sy reg as eersgeborene geminag het en aan Jakob verkwansel het vir ŉ bordjie sop?

 Isak beplan nie om God se wil te doen nie, maar sy eie...

Toe hy sy maaltyd ontvang en sy mond water van die reuke, vra hy watter seun dit bring – “Esau,” hoor hy.

En toe hy opmerk dat dit darem gou was, hoor hy die seun se erkenning dat dit God is wat hom voorspoedig gemaak het.

Isak is onseker – hy is dalk blind maar nie doof nie. Die stem klink soos Jakob, maar toe hy aan die seun se hande voel toe is dit vol hare soos Esau sŉ.

 Hy vra weer, en weer antwoord die seun dat hy Esau is.

Vir eers is die ou man tevrede en hy smul aan die kos en drink heerlik van die wyn.

Na die maaltyd maak hy ŉ laaste keer seker dat dit wel Esau is toe hy hom vir ŉ soen vra en in die omhelsing die veld in die seun se klere ruik.

Isak is tevrede – dit is Esau en hy spreek sy seën oor hom uit dat hy voorspoedig sal wees en dat hy oor sy broer sal heers

 Al is dit nie die seun wat God aangedui het nie...

Kort daarna stap die ander seun in en jy kan jou Isak se verbasing indink toe hy moes agterkom dat hiérdie een éintlik Esau is.

Hy draai nie doekies om met die waarheid nie, ‘Jakob het my bedrieg en jou seën gevat.’

Nou weet hy presies wie hy seën en die inhoud is presies in lyn met wat God voor hulle geboorte al gesê het.

 Jy sal van oorlog lewe, jy sal jou broer dien.

Hy moes sekerlik sy kop in skaamte en erkenning sak dat ten spyte van sy sonde om nie God se wil te doen nie, het God se keuse geseëvier.

Die tweede persoon is Rebekka.

Haar geloof en gehoorsaamheid om te volg waar God roep was baie duidelik van daardie dag toe Abraham se slaaf haar kom soek het as vrou vir Isak.

Sy hoor van Isak se plan om vir Esau te seën. Sy sal nie toelaat dat God se keuse van Isak skipbreuk lei nie, al moet sy haar man bedrieg met ŉ slinkse plan.

Sy dink aan elke detail – die maaltyd soos Isak daarvan hou, Esau se klere wat soos die veld ruik, die harige bokvelletjie oor Isak se hande en sy nek.

 En natuurlik haar tydsberekening voordat Esau terugkom.

Sy vrees nie enige negatiewe reaksie van sy kant toe Jakob bang is dat die skeef kan loop nie en Isak hulle kan uitvang nie.

Al is haar plan ŉ bedrogspul is dit gefokus om God se wil te laat geskied.

Haar plan werk meesterlik en die een wat God gekies het ontvang die seën.

En dan die seuns –

Jakob doen aktief saam, hy word nie deur sy ma aan die neus gelei nie hy was trouens al in sy 70’s – ŉ volwasse man wat weet van reg en verkeerd.

Hy konkel saam en hy improviseer selfs wanneer Isak onverwags vra hoe hy dan so gou reggekom het.

Sy leuen is arrogant en werk meesterlik omdat hy die Here die kwansuise eer gee daarvoor.

Maar ons moet ken dat sy oneerlikheid om sy pa te bedrieg, is dit darem omdat Hy God se beloftes en sy seën na waarde skat.

Esau weer...

Hy het nog altyd geen waarde daaraan geheg nie – hy het sy reg as eersgeborene mos sommer-so aan Jakob verkwansel vir ŉ bordjie sop.

 Nou dat sy pa by seën kom, nou stel hy skielik belang.

En toe hy agterkom dat dit vir hom neusie verby is – toe is hy woedend,

 te laat, en sy verdiende loon...

Daar het jy vier mense in ŉ drama wat gaan oor die voortsetting van God se verbondseën na die volgende geslag.

Wat sou dit vir ons beteken?

Die eerste wat ons sekerlik moet raaksien is dat God sy wil nie deur die wispelturigheid en sonde van die mens laat skeefloop nie.

Isak se plan om sy witbroodjie te seën en nie die een wat God uitdruklik aangewys het nie, is vir God geen struikelblok nie. Soos Salomo later in Spr. 16:9 sou leer dat die mens planne maak, maar dat dit God is wat die uitkoms bepaal.

Ernstige gelowiges is soms bang dat iets wat hulle sou doen of nie doen nie, of wat hulle dalk te laat sou doen, God se planne sal laat skeefloop.

Nee, wees gerus, Hy bepaal die uitkoms en selfs al is ons nie heeltemal op tyd of op plek sou kon wees nie, sal sy raadsplan nie skeefloop nie. Dit is in Hom geanker.

Maar ek wil eintlik op ŉ ander baie ernstige, noodsaaklike boodskap fokus...

Dit wil amper lyk asof dit soms aanvaarbaar sou kon wees om iets verkeerd te doen vir die regte rede.

Darem nou nie iets so erg soos moord nie né, maar hierdie verhaal laat mens wonder of die doel waarvoor jy iets doen nie dalk die ietwat sondige middele wat jy gebruik kan regverdig nie.

 Dink so daaraan –

Isak se plan om Esau in die geheim te seën en nie vir Jakob wat deur God aangewys is nie – dit was verkeerd en sonde. Onaanvaarbaar. Finish en klaar.

Maar Rebekka het wel haar man bedrieg, en dit is sekerlik nie reg nie, maar sy het dit gedoen om seker te maak dat God se wil uitgevoer word.

En Jakob se saam konkel om sy pa te belieg en te bedrieg –

dit is omdat baie waarde heg aan die seën en God se beloftes wat ook die verbondsbelofte insluit van die verlosser uit sy nageslag –

 daarmee kan ons tog nie fout vind nie?

Dit voel dalk nie heeltemal reg nie, maar kan iets wat verkeerd is nie soms dalk nie heeltemal sleg wees nie en dalk selfs so ŉ bietjie goed?

Wat daarvan as iemand byvoorbeeld die geld steel wat ŉ skelm wou gebruik om die landdros om te koop? Is diefstal dan so bietjie aanvaarbaar? Veral nog as hy daardie gesteelde omkoopgeld aan ŉ kindershuis skenk?

In Rebekka en Jakob se geval lyk dit nogal so, nie waar nie?

Het jy dalk ook selfs net ŉ klein bietjie so gedink daaroor?

Ek het. Ek weet dit kan nie eintlik wees nie, maar tog...

Stop net daar!

Weet jy, die blote feit dat ek, en party van julle dalk ook, selfs net ŉ baie klein bietjie so daaroor kon wonder vlek ons sondige aard wawyd oop!

Ons kan nie oor sonde van die mens se kant af kyk nie – ons moet van God se kant af daarna kyk. Hy is die maatstaf van reg en verkeerd en nie ons nie.

By Hom is daar absoluut geen enkele rede waarom iets wat verkeerd is in sekere omstandighede reg, of net ŉ bietjie reg kan wees nie. Nooit!

By God is daar géén ander vereiste nie as totale heiligheid –

 ónbevlekte, ónberispelike ábsolute volmááktheid.

Die skrywer CS Lewis verwys in die voorwoord van een van sy boeke (“The Great Divorce”) na ŉ ander man se boek “Die huwelik tussen hemel en hel”.

Dit klink verregaande maar sonder dat ons dit dalk agterkom kan daar iets van daardie idee in ons wees.

Lewis brei dan uit daaroor en sonder om hom direk aan te haal wil ek ŉ paar dinge deel wat hy daaroor sê.

Die idee om hemel en hel so bymekaar te bring kom van ŉ verwagting dat die lewe nie altyd bestaan uit keuses wat óf reg óf verkeerd is nie;

maar dat dit op een of ander manier tog moontlik is dat iets wat verkeerd is ook reg kan wees.

M.a.w. dat ons nie voor keuses gestel word waar ons iets wat verkeerd is finaal en totaal moet verwerp nie.

Soos dat Rebekka en Jakob se bedrog darem nie hééltemal so verkeerd is nie, want dit het tog die regte resultaat gehad wat God wou hê.

Nee! Dit is onbybels en rampspoedig om so te dink.

Lees ons dan nie in 1 Joh. 1:5 dat God lig is en dat daar géén duisternis in Hom is nie?

Ons lewe nie ŉ wêreld waar die paaie almal in die rondte loop en dat almal by die middelpunt uitkom as jy net lank genoeg aanhou ry nie.

Nee, ons lewe in ŉ wêreld waar daar elke kort-kort ŉ vurk in die pad is, en elkeen van daardie paaie vurk weer in twee en weer... en weer...

en by elke vurk moet ons ŉ keuse maak.

As ons soms die verkeerde keuse maak dan beteken dit nie noodwendig dat ons nie by ons bestemming sal uitkom nie.

Maar ons moet teruggaan na die vurk waar ons verkeerd gekies het om dan die regte pad te kies.

Jy kan nie op die verkeerde pad bly en dink dat dit later gaan verander om die regte pad te word nie.

 Verkeerd is en bly verkeerd, dit word nie later reg nie.

So is dit met die sonde, ons kan nie voetjie-voetjie speel daarmee en dink party daarvan is darem nie so ernstig nie.

Ene George MacDonald het dit so in Engels gestel, *“No, there is no escape. There is no heaven with a little of hell in it - no plan to retain this or that of the devil in our hearts or our pockets. Out Satan must go, every hair and every feather.”*

Lewis reken dat ons nie die hemel kan kies en dan dink ons kan nog ŉ klein, onskuldige aandenkinkie van die hel bly koester nie.

Hy bedoel natuurlik nie fisiese nonsies soos boeddha beeldjies en afrika maskers nie – hy bedoel sonde (grotes en kleintjies) wat jy in jou lewe aanvaar asof dit deel kan wees van ŉ lewe in Christus.

God se opdrag aan gelowiges in Ef. 4:24 is baie duidelik – *“lewe as nuwe mense wat as beeld van God geskep is: lewe volkome volgens die wil van God en wees heilig.”*

En as jou voet jou laat struikel of jou oog – kap dit af of ruk dit uit, sê Jesus in Mat. 18,

 want dit is beter om sonder ŉ voet of ŉ oog in die hemel te kom

as dat jy die hemel misloop omdat jy aandenkings van sonde en die hel in jou hart en in jou lewe aanvaar.

Watter sonde of helse aandenkinkies het jy nog in jou lewe? Selfs die ou kleintjies...

Al het jy hoeveel redes en verskonings wat dit vir jou aanvaarbaar maak?

Moenie agter die verskoning wegkruip dat ons nie volmaakte sondeloosheid in hierdie lewe kan bereik nie asof dit die sonde in jou lewe aanvaarbaar maak nie.

By God is daar géén ander vereiste nie as totale heiligheid –

 ónbevlekte, ónberispelike, ábsolute volmááktheid.

Wie kan dan voor God se verterende vuur van straf op sonde gaan staan!

Nie ek nie, en ek weet ook nie jy nie, want dis wat God ons leer in sy Woord.

En dáárdie besef van hoe totaal wanhopig ons situasie is,

selfs ons wat al jare glo en die van julle wat dalk al vêr gevorder het in julle stryd teen die sonde en dalk al baie oorwinnings behaal het,

ons besef van sonde, ons erkenning van elke helse aandenking in ons lewens, dít dryf ons na die enigste moontlike uitkoms – Jesus Christus!

Want sy totale heiligheid, sy ónbevlekte, ónberispelike ábsolute volmááktheid wat voldoen aan God se vereiste –

dit ontvang elke gelowige as genade geskenk van Christus deur die werk van die Heilige Gees.

Dit is nét in Hom en deur Hom wat God se liefde sy volmaakte doel bereik sodat ons nie vrees het vir daardie eindoordeel van God nie.

En om dat God ons gewillig en bekwaam maak, (Fil. 2:2)

kán ons nou al in hierdie lewe ons sondige begeertes al meer oorwin

 soos ons al meer onder die heerskappy van die Heilige Gees lewe (Gal. 5:16).

Moenie vrede maak met dinge in jou lewe wat nie reg is nie,

kies God se reg by elke lewenskeuse –

hoe jy werk en speel, hoe jy met ander saamleef, wat jy sê, wat jy lees wat jy dink, waar jy is en wat jy doen as ander kinders van God bymekaar is –

kies elke keer net dit wat reg is en

verwerp die verkeerde hééltemal en sónder om eers te wonder of dit nie dálkies aanvaarbaar sou kon wees nie.

Van ongelowiges kan jy die verskonings en die debatte verwag van watter sonde darem nou nie so ernstig is nie,

veral as dit met goeie bedoelings is en nie iemand anders “benadeel” nie.

Jy kan maar verwag dat hulle lewens versier sal wees met allerhande aandenkings van die sonde, en van die hel.

Maar dit kan tog nie so wees vir gelowiges nie.

Mense wat in Christus verlos is van hulle sonde skuld en die sonde heerskappy, mense aan wie Hy sy volkome heilige lewe toereken nie?

Ondersoek jouself my liewe broer en suster – soek die sonde aandenkings wat nog in jou lewe is (soek maar, die Bybel sê dit is daar...)

En gooi dit uit – gooi dit pens en pootjies uit!

 Nou dádelik en élke keer as jy dit dalk weer sou raaksien.

 Jy kán dit doen onder heerskappy van die Heilige Gees.

Maar ek waarsku jou – as jy dit nie doen nie,

as jy enigeen van daardie aandenkings van die hel in jou lewe bly koester –

dan is dit soos gevaar ligte wat jou moet laat vra of jy regtig een van God se kinders is?

Moenie later huil as dit te laat is en Jesus vir jou sê dat Hy jou nie geken het nie... (Mat. 7:22)

Onthou God se oproep in Ef. 4:24 aan elkeen wat deur ŉ ware geloof reeds in Christus is en in sy volkome verlossing en heiligheid voor God gereken word,

*“lewe as nuwe mense wat as beeld van God geskep is: lewe volkome volgens die wil van God en wees heilig.”*

Moenie die Gees bedroef en maar net aanhou lewe soos jy lewe nie...

Ek sluit af met Paulus se gebed in 1 Tes. 5:23 vir elkeen van julle, en vir myself ook:

“*23Mag God, wat vrede gee,*

*ons volkome aan Hom toegewyd maak en*

*ons geheel en al, na gees, siel en liggaam, so bewaar*

*dat ons onberispelik sal wees wanneer ons Here Jesus Christus weer kom!*

 *24 Hy sal dit ook doen, want Hy wat ons roep, is getrou.*

 *Amen.*